A BIZOTTSÁG 1460/98/EK RENDELETE

(1998. július 8.)

a Közösség erdőinek tűz elleni védelméről szóló 2158/92/EGK tanácsi rendelet alkalmazására vonatkozó egyes részletes szabályok megállapításáról szóló 1170/93/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 308/97/EK rendelet1 által módosított, a Közösség erdőinek tűz elleni védelméről szóló 1992. július 23-i 2158/92/EGK tanácsi rendeletre2 és különösen annak 4. cikke (4) bekezdésére,

tekintettel a Közösség erdőinek tűz elleni védelméről szóló 2158/92/EGK tanácsi rendelet alkalmazására vonatkozó egyes részletes szabályok megállapításáról szóló 1973. május 13-i 1170/93/EGK bizottsági rendeletre3,

mivel gondoskodni kell az ennek a rendeletnek a 4. cikke értelmében a Bizottság által jóváhagyott projektek előrehaladási állapota továbbvitelének és elemzésének megkönnyítéséről;

mivel a Bizottság jóváhagyó határozata részletesen ismerteti a 2158/92/EGK rendelet 4. cikke értelmében a Közösség által jóváhagyott projektekhez nyújtott közösségi pénzügyi támogatással finanszírozott munka végrehajtására vonatkozó határidőket;

mivel az ezeknek a határidőknek a módosításait szabályozó feltételeket rendeletbe kell foglalni;

mivel az ebben a rendeletben előírt intézkedések összhangban vannak az Erdészeti Állandó Bizottság véleményével,

ELFOGADTA EZT A RENDELETET:

1. cikk

Az 1170/93/EGK rendelet 3. cikke helyébe a következő rendelkezés lép:

"3. cikk

A részlegek vagy ügynökségek minden év november 1-je előtt elküldenek a Bizottságnak egy dokumentumot, amely leírja a 2158/92/EGK rendelet 4. cikke értelmében jóváhagyott projektekkel kapcsolatos munka előrehaladásának állását.

Ez a dokumentum jelzi azoknak a projekteknek a listáját, amelyekkel kapcsolatban a kedvezményezettek nem tudják betartani a munka végrehajtásához a jóváhagyási határozatokban előírt határidőket. Ezt a listát a határidők meghosszabbítására irányuló, megfelelően indokolt kérelmek kísérhetik.

A Bizottság bizonyos körülmények között megadhatja a kért határidő-hosszabbításokat. Ahhoz, hogy ez teljesíthető legyen, a határidő meghosszabbítása iránti kérelmeknek meg kell felelniük a következő feltételeknek:

- a Bizottságnak azokat a jóváhagyási határozatban a munka befejezésének tervezett dátumaként megadott nap előtt kell megkapnia,

- garantálniuk kell, hogy a munka a kért új határidőn belül végrehajtásra kerül,

- a kért hosszabbítás nem haladhatja meg a 18 hónapot,

- projektenként csak egyetlen határidő-meghosszabbítás engedélyezhető,

- a munka végrehajtásában csak időjárási feltételek vagy bizonyíthatóan teljes egészében a kedvezményezetten kívül álló körülmények miatt történt késedelmekre vonatkozhatnak. Semmilyen körülmények között sem lehetnek a projektnek a Bizottság elé történő beterjesztésekor a nem megfelelő vagy alkalmatlan tervezés következményei, tekintet nélkül arra, hogy a tervezési probléma technikai, adminisztratív vagy pénzügyi jellegű-e, vagy pedig a nem megfelelő projektmenedzselés eredménye.

Amennyiben a fenti feltételeknek megfelelő kérelmeket nem nyújtanak be, vagy amennyiben a Bizottság azon a véleményen van, hogy a felhozott okok nem megfelelőek, az ilyen projektekhez megállapított támogatást csökkentik vagy visszavonják."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1998. július 8-án.

a Bizottság részéről Franz FISCHLER a Bizottság tagja

1 HL L 51., 1997.2.21., 11. o.

2 HL L 217., 1992.7.31., 3. o.

3 HL L 118., 1993.5.14., 23. o.